เชื่อมเศรษฐกิจด่านชายแดน มอบที่ดินชุมชน เร่งรัดฟื้นฟูแหล่งน้ำ
พลเอก ประวิตร วงษ์สุวรรณ รองนายกรัฐมนตรี พร้อมคณะ ลงพื้นที่ภาคเหนือ จังหวัดพิษณุโลก อุตรดิตถ์ และพิจิตร ตรวจราชการติดตามความคืบหน้าพื้นที่โครงการก่อสร้างสะพานเชื่อมโยงเศรษฐกิจภูมิภาค ผาเวียง - ปากนาย จังหวัดอุตรดิตถ์ ที่รัฐบาลเร่งให้ศึกษาวางแผนเชื่อมโยงระเบียงเศรษฐกิจชายแดนไทย - ลาว ด่านภูดู่ และ ด่านห้วยโก๋น ความยาว 3.4 กม.พลเอก ประวิตร กำชับให้ความสำคัญ เร่งศึกษาออกแบบและขออนุมัติก่อสร้างให้ได้ในปีงบประมาณ 69 เพื่อเชื่อมโยงเศรษฐกิจ การขนส่งสินค้าและเครือข่ายทางหลวง จังหวัดน่าน จังหวัดอุตรดิตถ์ และ สปป.ลาว เพื่อผลตอบแทนทางเศรษฐกิจและการพัฒนาคุณภาพชีวิตของประชาชนในพื้นที่ 2 จังหวัดจากนั้น เดินทางไป อบต.ท่าแฝก จังหวัดอุตรดิตถ์ มอบสมุดประจำตัวผู้ได้รับการคัดเลือกให้ทำกินในชุมชนพื้นที่ป่าสงวนแห่งชาติป่าจริม โดย พลเอก ประวิตร กล่าวแสดงความพอใจการดำเนินงาน ของ คทช. ในการบริหารจัดการที่ดิน ที่มีความคืบหน้าและทยอยส่งมอบที่ดินทำกินให้ชุมชน พร้อมทั้งยินดีกับผู้ได้รับที่ดินทำกินและย้ำถึงความมุ่งมั่นของรัฐบาล ในการพัฒนาคุณภาพชีวิตของประชาชน โดยเฉพาะการแก้ไขปัญหาความเดือดร้อนไม่มีที่ดินทำกินของประชาชนพลเอก ประวิตร กำชับ องค์กรปกครองส่วนท้องถิ่น คณะอนุกรรมการนโยบายที่ดินจังหวัด ( คทช.) กรมทรัพยากรน้ำและกรมชลประทาน รวมทั้งหน่วยงานที่เกี่ยวข้อง ให้ความสำคัญ สนับสนุนและเสริมสร้างความต่อเนื่องการพัฒนาคุณภาพชีวิตชุมชนที่ได้รับที่ดินทำกินให้ครบวงจร ทั้งการส่งเสริมอาชีพและการตลาด การเพิ่มโอกาสการเข้าถึงแหล่งทุน การนำแนวทางสหกรณ์เข้ามาช่วยเสริมความเข้มแข็งของชุมชนให้สามารถพึ่งพาตนเองได้ยั่งยืน ตลอดจนการพัฒนาแหล่งน้ำและสาธารณูปโภคพื้นฐาน โดยมอบให้เร่งแก้ปัญหาน้ำอุปโภคบริโภค ซึ่งเป็นปัญหาหลักของชุมชน